A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján egységes európai vasúti térség létrehozásáról szóló európai parlamenti és tanácsi irányelv (átdolgozás) elfogadására vonatkozóan első olvasatban elfogadott tanácsi álláspontról /* COM/2012/0119 final - 2010/0253 (COD) */





2010/0253 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján egységes európai vasúti térség létrehozásáról szóló európai parlamenti és tanácsi irányelv (átdolgozás) elfogadására vonatkozóan első olvasatban elfogadott tanácsi álláspontról 1. Előzmények A javaslat Európai Parlament, illetve Tanács számára történő megküldésének időpontja (COM(2010)475 végleges – 2010/0253 COD dokumentum): || 2010. szeptember 21. A Régiók Bizottsága véleményének időpontja: || 2011. január 28. Az Európai Gazdasági és Szociális Bizottság véleményének időpontja: || 2011. március 16. Az Európai Parlament álláspontjának időpontja (első olvasat): || 2011. november 16. A tanácsi politikai megállapodásnak az első olvasatban kialakított tanácsi álláspontra tekintettel történő elfogadásának időpontja: || 2011. december 12. A Tanács első olvasatban elfogadott álláspontjának időpontja: || 2012. március 8. 2. A bizottság javaslatának célja Az egyes jogsértési eljárások, az érdekelt felektől érkező panaszok, valamint az első vasúti csomag végrehajtásával kapcsolatban készített tanulmányok és jelentések rávilágítottak, hogy a jelenlegi szabályozási keretnek vannak még megoldásra váró hiányosságai. Az eljárások egyszerűsítése és az átláthatóság növelése mellett a Bizottság első vasúti csomag átdolgozására vonatkozó javaslatának a célja kezelni a) a vasúti infrastruktúrák megfelelő finanszírozásának és a használatukra vonatkozó megfelelő díjszabásnak, b) a vasúti piachoz való hozzáférés és a piaci verseny feltételeinek, továbbá c) a piac megfelelő felügyeletét biztosító elkerülhetetlen szervezeti reformoknak a kérdését: a) A javasolt átdolgozás első célkitűzése az infrastruktúra megfelelő, átlátható és fenntartható finanszírozásának biztosítása, valamint az infrastruktúra-fejlesztés és a hozzáférési feltételek kiszámíthatóságának köszönhetően a vasúttársaságok befektetéseinek megkönnyítése. Ezzel egyidejűleg célja az infrastruktúrahasználati díjak mértékének és szerkezetének megfelelőbb megállapítása, ezáltal növelve a vasúttársaságok versenyképességét a többi szállítási móddal szemben és hozzájárulást nyújtva a környezeti költségek internalizálásához. b) A célkitűzések második csoportjába tartozik a verseny abból eredő torzulásának elkerülése, hogy állami pénzeszközöket használnak fel kereskedelmi tevékenységekre, továbbá annak megelőzése, hogy a hagyományos vasúttársaságok kereskedelmileg érzékeny információkat gyűjtsenek és használjanak fel potenciális versenytársaikkal szemben. A célok közé tartozik továbbá az összeférhetetlenség kiküszöbölése a vasúthoz kapcsolódó szolgáltatások irányításában, az említett szolgáltatásokhoz való hozzáférés bővítése az új piaci belépők számára, valamint a piac átláthatóságának növelése a hatékony verseny biztosítása érdekében. c) A szabályozási felügyeletre vonatkozóan a javasolt átdolgozás azt hivatott biztosítani, hogy a szabályozó szervezetek – fokozott függetlenségüknek, kibővített hatáskörüknek és a rendelkezésükre álló kiegészítő eszközöknek köszönhetően – hatékonyan láthassák el feladataikat. 3. A Tanács álláspontjával kapcsolatos megjegyzések 3.1 A Tanács álláspontjával kapcsolatos általános megjegyzések A Tanács minősített többséggel 2011. december 12-én jutott politikai megállapodásra, majd 2012. március 8-án első olvasatban álláspontot fogadott el. Annak ellenére, hogy ez az álláspont összhangban van a Bizottság javaslatának általános célkitűzésével, miszerint a három meglévő irányelv és azok módosításainak egységes szerkezetbe foglalása révén kívánja egyszerűsíteni a jogi környezetet és növelni az átláthatóságot, a Tanács enyhített a bizottsági javaslat bizonyos tartalmi elemein, mégpedig a vasúthoz kapcsolódó szolgáltatásokhoz való hozzáférés, az infrastruktúra finanszírozása, az infrastruktúra használati díjainak, valamint a szabályozó szervezet hatáskörének tekintetében. A Tanács álláspontja néhány esetben – a 2. fejezetben felsorolt, ez irányú erőfeszítések mellett szóló érvek ellenére – az átdolgozás igénye nélkül erősíti meg a meglévő jogszabályokat. E vonatkozásban néhány, az Európai Parlament által elfogadott módosítás figyelembe vétele javítana a tanácsi állásponton. 3.2 A Bizottság részletes megjegyzései A részletes megjegyzések ismertetése az irányelvtervezet egyes részeinek megfelelő sorrendben történik. 3.2.1 Általános rendelkezések (1–3. cikk) A Tanács módosításainak célja a meglévő rendelkezések további pontosítása és egyszerűsítése, ezért a módosítások a Bizottság számára elfogadhatók. 3.2.2 Üzemeltetési függetlenség, a pályahálózat-működtetők és a fuvarozók különválasztása (4–7. cikk) A Tanács módosításainak célja ugyancsak a meglévő rendelkezések további pontosítása és egyszerűsítése. A Bizottság számára ezért ezeket a módosítások is elfogadhatók. 3.2.3 A pályahálózat-üzemeltetők és a vasúttársaságok pénzügyi helyzetének javítása (8–9. cikk) A Tanács a pályahálózat-működtetők kiadásainak és bevételeinek egyensúlyban tartására vonatkozó követelményt az illetékes hatóság és a pályahálózat-működtető közötti szerződés részévé teszi, amely hosszabb időszakra is kiterjedhet, ezért a Bizottsági javaslatban rögzítettekhez képest nem szolgáltat megfelelő alapot a hosszú távon is hatékony tervezéshez és az infrastrukturális beruházások végrehajtásához. 3.2.4 A vasúti infrastruktúrához és szolgáltatásokhoz való hozzáférés (10–13. cikk) A Tanács által alkalmazott változtatások többsége összhangban van a Bizottság javaslatának általános céljával. A Bizottság ugyanakkor sajnálatát fejezi ki azzal kapcsolatban, hogy a szolgáltatási piacon domináns pozíciót betöltő vasúttársaságok és a szolgáltatási infrastruktúra üzemeltetőjének elkülönítésére vonatkozó követelmény a Tanács álláspontja szerint mindössze szervezeti és döntéshozatali önállóságot, valamint az elkülönített számvitelre vonatkozó kötelezettséget jelentene. Ezzel a gyakorlatban még nehezebbé válna biztosítani a teljes átláthatóságot, valamint a vasúttársaságok közötti egyenlőséget. Gyengült a működőképes alternatívák meglétével kapcsolatos fordított bizonyítási teher. A használatban nem lévő szolgáltatási infrastruktúra bérbeadás vagy lízing formájában, más érdekelt felek számára történő hozzáférhetővé tételének a kötelezettségét a Tanács álláspontja megtartja, de kizárólag arra az esetre, ha a vasúttársaság az infrastruktúrához való hozzáférés kifejezett érdekének szükségességét bizonyítani tudja, és amennyiben az infrastruktúra három évig nem volt használatban, ellentétben a bizottsági javaslatban szereplő két évvel 3.2.5 Határokon átnyúló megállapodások (14. cikk) A Bizottság számára elfogadható a Tanács határokon átnyúló megállapodásokra vonatkozó álláspontja, amely tovább részletezi a megállapodások uniós jogszabályokkal való összhangjának biztosítása érdekében követendő eljárást. 3.2.6 A Bizottság ellenőrzési feladatai (15. cikk) A feladatok pontosítására vonatkozó tanácsi módosítások a Bizottság számára elfogadhatók. 3.2.7 A vasúttársaságok engedélyezése (16–25. cikk) A Tanács a meglévő rendelkezések további pontosítását célzó néhány kisebb változtatást alkalmazott a bizottsági javaslathoz képest, amelyeket a Bizottság számára elfogadhatók. 3.2.8 A vasúti infrastruktúra használati díjai és az infrastruktúrakapacitás elosztása (26–54. cikk) A Tanács által alkalmazott módosítások célja a meglévő rendelkezések további pontosítása, ezért a módosítások a Bizottság számára elfogadhatók. A Bizottság ugyanakkor sajnálatát fejezi ki azzal kapcsolatban, hogy a Tanács a zajkibocsátási jellemzőkön alapuló pályahasználati díjak differenciálásának, az ERTMS használatának és a foglalási díjak bevezetésének választhatóvá tételével gyengített a bizottsági javaslat tartalmi elemein. A Tanács három évre csökkentette az illetékes hatóság és a pályahálózat-működtető közötti, infrastruktúra-tervezési és -finanszírozási céllal kötött szerződés időtartamát. A Bizottság szilárd meggyőződése, hogy az általa javasolt öt év megfelelő kompromisszumot jelent, valamint hogy a Tanács álláspontja (a 3.2.3 pontban leírtak szerint) alááshatja a hosszú távú tervezést. A Tanács egy olyan rendelkezéssel egészítette ki a Bizottság javaslatát, amely lehetővé teszi az Unión belüli fő vasúthálózatok nyomtávjától eltérő nyomtávot alkalmazó harmadik országokból érkező vagy oda irányuló árufuvarozás kapcsán felmerült költségek teljes megtérítését. A Bizottság megítélése szerint az ilyen mentességet gazdasági vagy működési különbségek helyett nem lehet kizárólag műszaki körülményekkel indokolni. 3.2.9 Szabályozó szervezet (55–57. cikk) A Tanács által alkalmazott módosítások többsége a Bizottság javaslatához képest csökkenti a szabályozó szervezet hatáskörét. A Bizottság sajnálatát fejezi ki azzal kapcsolatban, hogy a Tanács csak választhatóvá tette a szabályozó szervezetek finanszírozási kérdésekben való közbelépésének lehetőségét (elsősorban az infrastruktúrával kapcsolatos üzleti tervekhez, a nemzeti hatóságokkal kötött szerződésekhez és a túlterheltség problémájának kezelésére kidolgozott tervekhez kapcsolódóan). A Bizottság továbbra is úgy véli, hogy a szabályozó szervezeteknél dolgozók függetlenségének védelme érdekében indokolt pontosabb követelményeket meghatározni. 3.2.10 Záró rendelkezések (58–67. cikk) A Tanács néhány esetben ugyan korlátozta a Bizottság felhatalmazáson alapuló jogi aktusok vagy végrehajtási aktusok elfogadására vonatkozó hatáskörét, a Bizottság ennek ellenére elfogadhatónak tartja az eredményeket. A Bizottság ugyan sajnálattal állapítja meg, hogy a sajátos mellékletek alapvető jellemzőinek meghatározásakor a Tanács a korlátozó megközelítést követi, a változtatások többsége azonban lehetővé teszi a jogszabály összehangolt végrehajtásának biztosítását, ezért azok a Bizottság számára elfogadhatók. A Tanács 36 hónapot javasol az átültetésre. A Bizottság szerint célszerű lenne a Parlament által előírt rövidebb határidőt alkalmazni. 4. Következtetés E javaslat különösen fontos szerepet játszik az „Útiterv az egységes európai közlekedési térség megvalósításához – Úton egy versenyképes és erőforrás-hatékony közlekedési rendszer felé” című, 2011. március 28-án elfogadott bizottsági közleményben rögzített célkitűzések teljesítésében. A javaslat hivatott keretet biztosítani a piaci integráció vasúti ágazatban történő megerősítését célzó, a 2012. évre vonatkozó új bizottsági kezdeményezésekhez is, ezért azt a társjogalkotóknak a lehető leghamarabb el kell fogadniuk. Bizonyos rendelkezések enyhítésének ellenére a Bizottság úgy ítéli meg, hogy a Tanács álláspontja összhangban van a bizottsági javaslat főbb célkitűzéseivel, ezért meggyőződése, hogy a jogalkotási folyamatot és az Európai Parlamenttel tartott megbeszéléseket második olvasatban folytatni kell.